
NOTA AUTOAREI

	Nu am scris această carte ca să demonstrez ceva. Am scris-o pentru că, la un moment dat, a fost singura formă sinceră prin care am putut respira.

	 

	Multă vreme, am fost omul care a bifat, a reuşit, a urcat. 

	Omul care avea răspunsuri. Apoi, într-o zi, au început să apară întrebările. Nu cele mari, filozofice. Ci acelea intime, neliniştitoare, care te privesc direct şi nu te mai lasă să te minți. Din acele întrebări s-a născut această carte.

	Astfel că am ales să pun în cuvinte un proces real, viu, uneori dureros, alteori eliberator. Nu pentru că ştiu drumul cel bun, ci pentru că ştiu cum e să te întrebi, cu toată sinceritatea: „Ce fac eu cu viața mea?”.

	 

	Aceasta nu este o lecție. Este un spațiu. Poate chiar acela în care, pentru prima dată, nu te mai adaptezi, ci te asculți.

	Dacă te regăseşti în aceste rânduri, aş vrea să ştii că această carte nu îți spune ce să faci. Dar poate, într-un colț de pagină, vei simți cum cineva a fost acolo înaintea ta. Şi că ai dreptul să-ți asculți adevărul, chiar dacă nu e comod, chiar dacă nu e aplaudat.

	Fiecare om merită un spațiu în care să nu se micşoreze pentru a se potrivi. Poate această carte va fi, măcar pentru câteva zile, acel spațiu pentru tine.

	 

	Emilia-Oana Pais 

	Italia, 2025

„Nu ai nevoie să ştii încotro. Trebuie doar să nu mai rămâi unde nu-ți mai e locul.”

	Poate nu ştii exact de ce ai deschis această carte. Poate e doar o curiozitate. Sau poate e o oboseală tăcută, pe care o porți de prea mult timp şi care azi, cumva, te-a adus aici.

	 

	Nu e nevoie să ştii tot ce urmează. Dar e important să recunoşti ceva esențial: unde eşti acum nu mai poate rămâne finalul tău. 

	Simți că trăieşti pe pilot automat, că zâmbeşti cu jumătate de suflet, că te-ai obişnuit să fii eficient(ă), dar nu viu/vie. Şi nu te judeca pentru asta. E ceea ce am făcut şi eu. Ani la rând.

	Cartea aceasta nu e un ghid de transformare. Nu e un manual. 

	E o confesiune. E un traseu trăit – cu praguri, rupturi, revelații, alegeri, căderi şi reconstruiri. Nu-ți promite succes. Îți promite sinceritate. şi poate, prin ea, vei avea curajul să te întorci la cine erai înainte de a deveni cine „trebuia” să fii.

	Nu trebuie să pleci nicăieri. Doar să te opreşti puțin. Să respiri. şi să te întrebi, poate pentru prima dată cu adevărat:

	„Ce fac eu, de fapt, cu viața mea?”.

	 

	Dacă răspunsul doare... e în regulă. Şi dacă nu ai niciun răspuns e la fel de bine. Important este că ai deschis această carte. 

	Asta înseamnă că ceva din tine vrea altceva. Mai viu. Mai real. Mai tu.

	 

	Aceasta nu este o carte scrisă de un om care „le ştie pe toate”. 

	Ci de un om care a avut curajul să-şi spună: „Nu mai pot trăi aşa”. Şi care, pas cu pas, a făcut loc pentru o viață altfel – una fără mască, fără titluri goale, fără fuga continuă după validare. Una cu sens.

	Aceasta nu e o carte despre femei. Deşi e scrisă de una.

	Nu este despre mame. Deşi începe din maternitate.

	Este despre momentul acela profund în care începi să simți că ai bifat tot ce trebuia, dar te-ai pierdut pe tine. Şi despre drumul lung, dar eliberator, de regăsire.

	Scriu această carte pentru că ştiu cum e să fii văzut ca valoros, dar să nu te mai simți viu. Să ai un titlu, dar să nu mai ai voce. 

	Să ai stabilitate, dar să nu ai libertate.

	Să simți că îți trăieşti viața... după un scenariu scris de altcineva.

	Scriu pentru că ştiu că există viață dincolo de acel gol. şi sens. şi reconstrucție.

	Sunt mamă şi totodată soție, femeie educată şi conştiincioasă.

	Eram director în vânzări deja cu experiență şi o carieră în plină expansiune. O poziție, un birou în care, când intri, ceilalți îşi schimbă tonul vocii. Am lucrat ani întregi pentru acest titlu şi totuşi, cu fiecare zi care trecea, ceva în mine se estompa. Nu aveam un nume pentru ceea ce simțeam – era o combinație tăcută de nelinişte, oboseală şi un dor vag de „mine”, cea de dinainte.

	Maternitatea m-a schimbat profund. Nu doar fizic sau mental, ci şi existențial. Îmi redefinise prioritățile, corpul, timpul şi liniile identitare. Apoi a venit mutarea – într-o altă țară, într-un oraş nou, cu reguli, sunete şi ritmuri străine. Dacă înainte ştiam cine sunt prin ceea ce făceam, acum nu mai aveam acel „ceva” de care să mă agăț.

	 

	În exterior, totul părea cum trebuie. În interior însă, trăiam poate cea mai grea etapă a vieții mele. O etapă de tăcere interioară forțată, în care simțeam că trebuie să mă regăsesc... sau mă voi pierde definitiv.

	Şi acum, aici, „într-o altă țară”, într-o zi aparent banală, în disperarea de a-mi regăsi identitatea, am „cunoscut” biblioteca din apropiere şi mi-a devenit „prietenă” de nădejde.

	Am mers. Nu aveam o intenție clară, ci mai degrabă nevoia unei pauze de aer. M-am plimbat printre rafturi, fără țintă, până când am zărit o carte pe care am răsfoit-o aleatoriu şi o frază scrisă cu majuscule m-a oprit pe loc timp de câteva secunde. Părea scris pentru mine:

	„Şeful tău spune că eşti bun, inteligent, ambițios. Atunci de ce mai ai un şef?”.

	Am simțit cum îmi scapă cartea din mână. Nu de uimire, ci de recunoaştere. Acea frază nu vorbea despre o poziție, ci despre un adevăr pe care îl evitam:

	Dacă într-adevăr sunt ceea ce toată lumea spune că sunt, atunci de ce mă simt captivă într-o viață care nu-mi mai aparține?

	Acel moment a fost declanşatorul. Nu pentru o demisie. 

	Nu pentru o revoltă. Ci pentru o trezire. Începusem, în sfârşit, să pun întrebarea potrivită!

	 

	Iar în biblioteca aceea tăcută, am găsit nu doar o carte, ci şi titlul întregii mele transformări.

	 

	De ce mai ai un şef?

	Nu e o întrebare despre job. E o întrebare despre identitate.

	 

	Dacă te regăseşti, te invit să rămâi. Nu ca spectator, ci ca participant. Nu în calitate de cititor, ci de protagonist al propriei tale transformări.

	 

	Să începem. Exact de unde eşti.

	 


Capitolul 1. Poveste personală – director „de fațadă“

	Am muncit ani întregi pentru un titlu. Pentru o poziție. Pentru acel birou în care, când intri, ceilalți îşi schimbă tonul vocii. Şi, da, l-am obținut!

	 

	Paradoxul e că, abia când am ajuns sus, am simțit că încep să cobor. Coboram în încrederea de sine, în motivație, în sentimentul de utilitate. Îmi pierdeam sensul, deşi aveam tot ce părea că trebuie să-mi dea sens.

	Privind retrospectiv la întregul proces care m-a adus acolo, pot spune că a fost unul logic, construit pe criterii clare: competență, perseverență, capacitate de adaptare şi un efort constant de a depăşi aşteptările. Am urcat treaptă cu treaptă într-un sistem care recompensa performanța vizibilă. Fără scurtături. Fără privilegii. Doar muncă temeinică şi rezultate măsurabile.

	Dar ceea ce n-am anticipat – şi ce aproape niciodată nu se discută deschis – este ce se întâmplă în interiorul tău odată ce ajungi acolo. Odată ce obții ceea ce ai visat. Există o formă subtilă de dezorientare care poate apărea exact în momentul în care, rațional, ar trebui să te simți împlinit.

	În spațiul acela profesional, pe care l-am cucerit prin efort şi cu responsabilitate, am început treptat să simt o ruptură între exterior şi interior. Nu una dramatică, ci una fină, dar persistentă. 

	O discrepanță între ce făceam şi ce simțeam. 

	 

	Pe hârtie, eram „sus”: conduceam o echipă, luam decizii, influențam strategii. În realitate, începusem să resimt o oboseală mentală care nu avea legătură cu orele de lucru, ci cu o uzură mai profundă: uzura sensului.

	Atunci când am obținut postul mult visat, cel care îmi permitea, teoretic, să-mi extind orizonturile şi cunoştințele, am fost bucuroasă. Ideile mele erau ascultate... şi totuşi nu aplicate. În şedințele decizionale, aveam titulatură, dar nu voce... deşi, în paralel, împreună cu echipa din subordine, am construit un sistem de vânzări eficient, bazat pe încredere şi strategie, ne-am atins toate obiectivele anuale... şi asta era dovada mea reală.

	 

	Acea voce interioară, care ani la rând mă îndemnase să urc, începuse să se transforme. Dintr-o voce motivațională, devenise una reflexivă. Nu mai spunea „mai sus”, ci „mai bine!”. Nu mai întreba „care este următorul obiectiv?”, ci de ce simți că nu te mai regăseşti în ceea ce faci?”.

	 

	Aceasta este, poate, una dintre cele mai delicate forme de criză profesională: atunci când societatea îți spune că nu există o problemă concretă, dar ceva în interiorul tău ştie că lucrurile nu mai sunt aliniate. Nu te confrunți cu un conflict, ci cu o lipsă de legătură între identitatea profesională pe care ai construit-o şi cea care începe să se contureze în tine, în tăcere.

	Este momentul în care începi să intuieşti că valoarea ta nu o mai regăseşti în recunoaştere, ci în aliniere. Că a fi „sus” nu mai e suficient, dacă nu te simți „aşezat” în propriul sens, în propriile principii.

	 

	Nu a fost o zi clară, nici un moment exploziv. A fost mai degrabă o serie de mici renunțări zilnice, de adaptări tăcute, de bătăi din cap aprobatoare la decizii care nu-mi mai aparțineau. A fost o alunecare lentă, ca nisipul care se scurge în clepsidră.

	 

	Şi totuşi, într-o dimineață m-am aşezat pe scaun, am deschis laptopul, am verificat calendarul plin de întâlniri, iar în mine s-a ridicat un gând pe care nu-l mai puteam ignora:

	„Pentru ce?”.

	 

	Totul părea perfect: funcția, respectul colegilor, controlul aparent asupra echipei. Aveam un salariu stabil, însă nu libertate de decizie, aveam statut, însă în spatele acelui decor elegant se afla o realitate incomodă: nu mai eram acolo pentru mine. Eram acolo pentru imagine, pentru eticheta de succes, pentru iluzia că eram „unde trebuie”. Simțeam că bat pasul pe loc. Că titlul nu mă mai definea, că eram mai mult decât ceea ce îmi permitea funcția să exprim.

OEBPS/images/image1.jpeg
-
=
a
=
o
>
Z
S
=
7

DACASUNT
ATAT DE CAPABILA,
DE CE MAI AM UN SEF?

— O intrebare care doare,
0 carte care rdspunde —






OEBPS/images/image3.jpeg
INTRODUCERE:

Doacts sund bt do capabili
DE CE MAI AM UN SEF?

O INTREBARE CARE DOARE,
O CARTE CARE RASPUNDE

EMILIA-OANA PAIS





OEBPS/images/image2.jpeg





